Mérlegen az ősz - nők

10. helyen várja a folytatást női felnőtt csapatunk az NBII-ben. Átalakult, formálódó együttesünknek voltak nagyon jó meccsei, illetve egyes mérkőzéseken biztató periódusai, a tavasz egyik legfontosabb feladata viszont egy állandó jó forma elérése és stabilizálása lesz - mondta értékelőjében Fülöp Péter vezetőedző. 

Tatai AC: - Az őszi szezon után a tizedik helyen állunk az NBII. A csoportjában. Hogyan látod a csapat teljesítményét az eredeti célkitűzések tükrében?  
Fülöp Péter vezetőedző: - Átalakult, fiatal csapatunkkal az új bajnoki rendszerben, más csoportban, ismeretlen ellenfelek ellen is, mindig nyerni szeretnénk. A realitás persze más, egy csapat kivételével mindenkivel játszottunk már, így én azt gondolom, a biztos bentmaradás, amit el tudunk érni, ez a minimális célunk. A teljesítményünk hullámzó volt, jó kezdés után, sajnos olyan csapatokkal szemben is hátrányba kerültünk, akiket megverhettünk volna.

- Ha a visszalépett Győr elleni meccset levesszük, akkor tíz meccsen 251 gólt lőttünk. Ez 25,1-es átlag, ami jobb a tavaly fél évi teljesítményünknél, ami akkor 23,8 volt. Mennyire vagy elégedett a támadójátékunkkal? 
- Nehéz és szerintem nem is ad valós képet az összehasonlítás, az előbb elmondottak alapján. Gyorsult a játékunk, az új játékosok beépülése viszont hosszabb időt igényel a látottak alapján. Viszont a helyzeteinket kialakítjuk, megvannak, ezek kihasználása még elmarad az elvárható szinttől. Nagy előrelépést várok a tavaszi szezonban ebben a szegmensben. Tudom, hogy a játékosaink egyénileg és csapatszinten is meg tudják oldani a feladatot.

- A kapott gólok száma 318, ez 31,8-as átlag. Itt viszont kicsit elmaradtunk a tavalyitól, akkor átlagban 29,8 gólt kaptunk egy meccsen. Hogyan értékeled ezt a csapatrészt?  
- Védekezésben érződik jobban, hogy változott csapatunk összetétele, ráadásul kapus poszton gondjaik voltak. Hosszabb kihagyás, komoly sérülés után visszatérő játékosaink beépülése  több időt igényel és a frissen igazoltakra is ez vonatkozik.
Örömteli volt a Hévíz elleni bajnokin nyújtott teljesítmény, a védelem, a kapusok összhangja, amiből mindenki építkezhet. Sokkal több van a játék ezen részében is csapatunkban.    

- A keretben várható-e változás, milyen gárdával kezdjük a tavaszt? 
- Saját utánpótlásunkból bővítjük a keretünket, nagy mozgás nem lesz, remélem, sérülésmentesen tudjuk lejátszani a hátralevő mérkőzéseinket.

[bookmark: _GoBack]- Melyek lesznek a középmezőnyért folytatott küzdelemben a kulcsmérkőzések?  
- Rögtön ilyen meccsekkel kezdünk, a Red Velvet elleni oda-vissza és a Bicske elleni idegenbeli mérkőzéseken nyújtott jó teljesítmény, bízunk benne, hogy győzelem, sokat számít majd a végső sorrendben.

